USA süsteemi teine huvitav võimalus on esitada ka nn eeltaotlusi (provisional application). Eeltaotluse kui sellise alusel patenti ei ole võimalik saada, küll aga võib seda kasutada päristaotluse (ehk non-provisional application) prioriteedina. Eeltaotluse esitamisel on riigilõiv vaid 80 USA dollarit ehk 1200 krooni ringis, st odavam kui  kasuliku mudeli taotlemine Eestis. Eeltaotluse tekstile ei esitata mingeid formaalseid nõudmisi, st kui ettevõtjal juhtub mingil põhjusel olema leiutise ingliskeelne kirjeldus (näiteks tootekataloog, näitusematerjalid), siis võib selle muutmata kujul esitada eeltaotlusena. Veelgi enam, tegelikult võib selline kirjeldus olla isegi eesti keeles. Loomulikult, 12 kuu jooksul tuleb siiski eeltaotluse põhjal esitada päristaotlus USAs ning teistes riikides, kus patendikaitset soovitakse.